Arkade-speletjie laat Taiwanse munt sweet | Netwerk24
Arkade-speletjie laat Taiwanse munt sweet
Deur Bloomberg 07 Desember 2018 08:34
Terwyl die meeste lande toenemend kontant probeer uitfaseer, moet die Taiwanse sentrale bank al hoe meer munte vervaardig.
“Kloumasjiene” waar pryse gewen kan word, is besonder gewild in Taiwan.
Die skielike gewildheid van “kloumasjiene” – waar ’n klou as deel van ’n speletjie gemanipuleer word om ’n prys vas te gryp – het die aanvraag verhoog na (Taiwanse dollar) NT$10-munte, sê Jang Tsjin-long, president van dié bank. Dit was in ’n onderhoud nadat die staat se begroting vir 2019 Donderdag aan die wetgewer voorgelê is.
Tsjiang Joeng-tsjang, lid van die Democratic Progressive Party, sê van die NT$1,7 miljard se munte wat in 2019 vervaardig gaan word, gaan NT$1 miljard in die vorm van NT$10-munte gemunt word.
Tsjiang wou weet of die verhoogde vervaardiging nodig was, gegewe dat dit NT$4,75 kos om een NT$10-munt te maak.
“Ons hoop die publiek sal eerder kyk of hulle nie van dié munte by die huis het wat hulle kan gebruik om vir die spel te gebruik nie,” het Jang geantwoord.
“As dit die geval is kan ons minder van dié munte maak.”
Om met kloumasjiene te speel word wyd in Taiwan bemark as ’n maklike passiewe beleggingsgeleentheid vir kantoorwerkers.
Die aantal maatskappye wat arkades in Taiwan bedryf, het die laaste twee jaar tot meer as 6 400 verdriedubbel.
Dit is luidens statistieke van die tesourie.
Tsjiang sê sowat 100 000 mense verdien ’n inkomste uit die sowat 10 000 individuele arkades met kloumasjiene.
Meer oor: Taiwan | Munte | Kloumasjien
KYK: ‘Oom Paul’ maak ná 127 j. nog munte